Nike en Tiffany se ‘borsel’ laat mens kopkrap(Foto: tiffanyandco/Instagram) Die sportklerevervaardiger Nike en luuksegoedere-maatskappy Tiffany & Co. het saamgespan om hul eerste sportskoen aan te kondig. Die handelsmerke het aanvanklik ŉ foto van ŉ blou skoenboks met die Nike-logo op sosiale media gedeel met die byskrif: “A legendary pair”. Dit is egter die tweede foto in die advertensieveldtog wat gebruikers laat kopkrap het. In die foto is ŉ silwer tandeborsel, ook met die Nike-handelsmerk daarop. Die byskrif lui: “Don’t forget the tongue” en in die kommentaar het Tiffany geskryf: “Toe hulle gesê het ‘just do it’, het ons geluister.” Gebruikers het dadelik aangeneem dit is ŉ tandeborsel. “ŉ Silwer tandeborsel is heeltemal onnodig,” skryf een persoon. “Dis nou ŉ mors van geld!” meen ŉ ander. “Wag so bietjie. ŉ Tandeborsel? Wat is die verband met enige van die twee handelsmerke? Is hierdie ŉ raaisel?” wou nog iemand weet. Een gebruiker het egter laat weet dit is ŉ skoenborsel. “Kyk na die woordspeling. ‘Moenie die tong vergeet nie.’ Wie borsel tog hulle tande met metaal?” Dis egter nog steeds nie duidelik of die borsel sommer net deel was van die lusmaker-veldtog nie. Deel van die plasing was ook ŉ blou veter, ŉ skoenlepel en ŉ fluitjie. Daar is geen teken op Tiffany se webwerf dat dié items te koop is nie (Foto: tiffanyandco/Instagram) Die twee handelsmerke het dit opgevolg met ŉ foto van die sportskoen in swart fluweel en die Nike-logo in Tiffany se kenmerkende blou. Die naam “Tiffany” pryk op die tong van die skoen. Die ontwerp het aanhangers nie beïndruk nie. “Ek het baie meer verwag!” skryf een persoon. “Hulle het ŉ groot geleentheid misgeloop om dit wit te maak!” meen nog iemand. “Baie teleurstellend!” lui nog ŉ kommentaar. Intussen het USA Today berig die kombinasie van die twee handelsmerke vier die 40ste herdenking van die ikoniese Nike-skoen se silhoeët. Versamelaars sal die nuwe skoene vanaf 7 Maart by Tiffany-winkels in New York kan aanskaf of op die Nike SNKRS-app vir $400 (sowat R7 000). A post shared by Nike (@nike) A post shared by Tiffany & Co. (@tiffanyandco) A post shared by Tiffany & Co. (@tiffanyandco)